ਪ੍ਰਧਾਨ ਮੰਤਰੀ ਦਫਤਰ
ਭੂਟਾਨ ਦੀ ਆਪਣੀ ਸਰਕਾਰੀ ਯਾਤਰਾ ਦੌਰਾਨ ਪ੍ਰਧਾਨ ਮੰਤਰੀ ਦੇ ਪ੍ਰੈੱਸ ਬਿਆਨ ਦਾ ਅਨੁਵਾਦ
ਭੂਟਾਨ ਦੇ ਮਹਾਮਹਿਮ ਪ੍ਰਧਾਨ ਮੰਤਰੀ,
ਅਤੇ ਮੇਰੇ ਦੋਸਤ ਡਾ. ਸ਼ੇਰਿੰਗ,
ਮਾਣਯੋਗ ਮਹਿਮਾਨਜਨ,
ਦੇਵੀਓ ਅਤੇ ਸੱਜਣੋ,
ਸ਼ੁਭਮਨਾਵਾਂ,
ਭਾਰਤ ਦੇ ਅਨਿੱਖੜਵੇਂ ਅਤੇ ਵਿਸ਼ੇਸ਼ ਮਿੱਤਰ ਭੂਟਾਨ ’ਚ ਤੁਹਾਡੇ ਸਾਰਿਆਂ ਵਿਚਕਾਰ ਮੌਜੂਦ ਹੋਣ ’ਤੇ ਮੈਨੂੰ ਬਹੁਤ ਖੁਸ਼ੀ ਹੋ ਰਹੀ ਹੈ। ਪ੍ਰਧਾਨ ਮੰਤਰੀ, ਮੇਰੇ ਅਤੇ ਮੇਰੇ ਵਫ਼ਦ ਦਾ ਨਿੱਘਾ ਸੁਆਗਤ ਕਰਨ ਲਈ ਮੈਂ ਤੁਹਾਡਾ ਅਤੇ ਭੂਟਾਨ ਦੀ ਸ਼ਾਹੀ ਸਰਕਾਰ ਦਾ ਤਹਿ ਦਿਲੋਂ ਧੰਨਵਾਦ ਕਰਦਾ ਹਾਂ।
ਮਹਾਮਹਿਮ,
ਭਾਰਤ-ਭੂਟਾਨ ਦੀ ਇਸ ਵਿਲੱਖਣ ਦੋਸਤੀ ਬਾਰੇ ਤੁਹਾਡੇ ਉਦਾਰ ਵਿਚਾਰਾਂ ਲਈ ਵੀ ਮੇਰਾ ਦਿਲੋਂ ਧੰਨਵਾਦ ਹੈ। ਭੂਟਾਨ 130 ਕਰੋੜ ਭਾਰਤੀਆਂ ਦੇ ਦਿਲਾਂ ਵਿੱਚ ਇੱਕ ਵਿਸ਼ੇਸ਼ ਸਥਾਨ ਰੱਖਦਾ ਹੈ। ਮੇਰੇ ਪਿਛਲੇ ਕਾਰਜਕਾਲ ਦੌਰਾਨ ਪ੍ਰਧਾਨ ਮੰਤਰੀ ਵਜੋਂ ਮੇਰੀ ਪਹਿਲੀ ਫੇਰੀ ਲਈ ਭੂਟਾਨ ਦੀ ਚੋਣ ਕੁਦਰਤੀ ਸੀ। ਇਸ ਵਾਰ ਵੀ ਮੈਂ ਆਪਣੇ ਦੂਸਰੇ ਕਾਰਜਕਾਲ ਦੀ ਸ਼ੁਰੂਆਤ ਵਿੱਚ ਭੂਟਾਨ ਦਾ ਦੌਰਾ ਕਰਕੇ ਬਹੁਤ ਖੁਸ਼ ਹਾਂ। ਭਾਰਤ ਅਤੇ ਭੂਟਾਨ ਦੇ ਸਬੰਧ ਦੋਵਾਂ ਦੇਸ਼ਾਂ ਦੇ ਲੋਕਾਂ ਦੀ ਤਰੱਕੀ, ਖੁਸ਼ਹਾਲੀ ਅਤੇ ਸੁਰੱਖਿਆ ਦੇ ਸਾਂਝੇ ਹਿਤਾਂ 'ਤੇ ਅਧਾਰਿਤ ਹਨ। ਅਤੇ ਇਸ ਲਈ ਉਨ੍ਹਾਂ ਨੂੰ ਦੋਵਾਂ ਦੇਸ਼ਾਂ ਦੇ ਲੋਕਾਂ ਦਾ ਪੂਰਾ ਸਮਰਥਨ ਹੈ।
ਮਹਾਮਹਿਮ,
ਇਹ ਮੇਰਾ ਸਨਮਾਨ ਹੈ ਕਿ ਭਾਰਤ ਦੇ ਲੋਕਾਂ ਦੇ ਨਿਰਣਾਇਕ ਫ਼ਤਵੇ ਨੇ ਮੈਨੂੰ ਇੱਕ ਵਾਰ ਫਿਰ ਭੂਟਾਨ ਦੇ ਰਾਜੇ ਨਾਲ ਕੰਮ ਕਰਨ ਦਾ ਮੌਕਾ ਦਿੱਤਾ ਹੈ ਤਾਂ ਜੋ ਇਨ੍ਹਾਂ ਸਬੰਧਾਂ ਨੂੰ ਹੋਰ ਮਜ਼ਬੂਤ ਕੀਤਾ ਜਾ ਸਕੇ। ਅੱਜ ਮੈਨੂੰ ਭੂਟਾਨ ਦੇ ਮਹਾਮਹਿਮ ਨਰੇਸ਼ ਨਾਲ ਸਾਡੀ ਭਾਈਵਾਲੀ ਬਾਰੇ ਚਰਚਾ ਕਰਨ ਦਾ ਮੌਕਾ ਮਿਲਿਆ। ਅਤੇ ਕੁਝ ਸਮੇਂ ਬਾਅਦ ਮੈਂ ਭੂਟਾਨ ਦੇ ਚੌਥੇ ਮਹਾਮਹਿਮ ਨਰੇਸ਼ ਨੂੰ ਮਿਲਾਂਗਾ ਵੀ। ਭੂਟਾਨ ਦੇ ਰਾਜਿਆਂ ਦੀ ਸੂਝ-ਬੂਝ ਅਤੇ ਦੂਰਅੰਦੇਸ਼ੀ ਨੇ ਲੰਬੇ ਸਮੇਂ ਤੋਂ ਸਾਡੇ ਦੁਵੱਲੇ ਸਬੰਧਾਂ ਦਾ ਮਾਰਗ–ਦਰਸ਼ਨ ਕੀਤਾ ਹੈ। ਇੰਨਾ ਹੀ ਨਹੀਂ, ਉਨ੍ਹਾਂ ਦੇ ਦ੍ਰਿਸ਼ਟੀਕੋਣ ਨੇ ਭੂਟਾਨ ਨੂੰ ਪੂਰੀ ਦੁਨੀਆ ਦੇ ਸਾਹਮਣੇ ਇੱਕ ਵਿਲੱਖਣ ਉਦਾਹਰਣ ਵਜੋਂ ਪੇਸ਼ ਕੀਤਾ ਹੈ, ਜਿੱਥੇ ਵਿਕਾਸ ਨੂੰ ਅੰਕੜਿਆਂ ਨਾਲ ਨਹੀਂ, ਬਲਕਿ ਖੁਸ਼ੀ ਨਾਲ ਮਾਪਿਆ ਜਾਂਦਾ ਹੈ। ਜਿੱਥੇ ਆਰਥਿਕ ਵਿਕਾਸ ਪਰੰਪਰਾ ਅਤੇ ਵਾਤਾਵਰਣ ਦੇ ਨਾਲ-ਨਾਲ ਚਲਦਾ ਹੈ। ਅਜਿਹਾ ਦੋਸਤ ਅਤੇ ਗੁਆਂਢੀ ਕੌਣ ਨਹੀਂ ਚਾਹੇਗਾ।
ਦੋਸਤੋ,
ਇਹ ਭਾਰਤ ਲਈ ਮਾਣ ਵਾਲੀ ਗੱਲ ਹੈ ਕਿ ਅਸੀਂ ਭੂਟਾਨ ਦੇ ਵਿਕਾਸ ਵਿੱਚ ਇੱਕ ਪ੍ਰਮੁੱਖ ਭਾਈਵਾਲ ਹਾਂ। ਭੂਟਾਨ ਦੀਆਂ ਪੰ– ਸਾਲਾ ਯੋਜਨਾਵਾਂ ਵਿੱਚ ਭਾਰਤ ਦਾ ਸਹਿਯੋਗ ਉਨ੍ਹਾਂ ਦੀਆਂ ਇੱਛਾਵਾਂ ਅਤੇ ਤਰਜੀਹਾਂ ਦੇ ਅਧਾਰ 'ਤੇ ਹੋਰ ਵੀ ਜਾਰੀ ਰਹੇਗਾ।
ਦੋਸਤੋ,
ਪਣ-ਬਿਜਲੀ ਸਾਡੇ ਦੋਵਾਂ ਦੇਸ਼ਾਂ ਦਰਮਿਆਨ ਸਹਿਯੋਗ ਦਾ ਇੱਕ ਮਹੱਤਵਪੂਰਨ ਖੇਤਰ ਹੈ। ਦੋਵੇਂ ਦੇਸ਼ਾਂ ਨੇ ਮਿਲ ਕੇ ਭੂਟਾਨ ਦੀਆਂ ਨਦੀਆਂ ਦੀ ਸ਼ਕਤੀ ਨੂੰ ਨਾ ਸਿਰਫ਼ ਬਿਜਲੀ ਬਲਕਿ ਆਪਸੀ ਖੁਸ਼ਹਾਲੀ ਵਿਚ ਵੀ ਬਦਲਿਆ ਹੈ। ਅੱਜ ਅਸੀਂ ਮੰਗਡੇਚੂ ਪ੍ਰੋਜੈਕਟ ਦੇ ਉਦਘਾਟਨ ਨਾਲ ਇਸ ਯਾਤਰਾ ਦਾ ਇੱਕ ਹੋਰ ਇਤਿਹਾਸਿਕ ਮੀਲ–ਪੱਥਰ ਹਾਸਲ ਕੀਤਾ ਹੈ। ਦੋਵੇਂ ਦੇਸ਼ਾਂ ਦੇ ਸਹਿਯੋਗ ਨਾਲ ਭੂਟਾਨ ਵਿੱਚ ਪਣ-ਬਿਜਲੀ ਉਤਪਾਦਨ ਸਮਰੱਥਾ 2,000 ਮੈਗਾਵਾਟ ਨੂੰ ਪਾਰ ਕਰ ਗਈ ਹੈ। ਮੈਨੂੰ ਭਰੋਸਾ ਹੈ ਕਿ ਅਸੀਂ ਹੋਰ ਪ੍ਰੋਜੈਕਟਾਂ ਨੂੰ ਵੀ ਬਹੁਤ ਤੇਜ਼ੀ ਨਾਲ ਅੱਗੇ ਲੈ ਜਾਵਾਂਗੇ।
ਮਹਾਮਹਿਮ,
ਭੂਟਾਨ ਦੇ ਆਮ ਲੋਕਾਂ ਦੀਆਂ ਵਧਦੀਆਂ ਜ਼ਰੂਰਤਾਂ ਨੂੰ ਪੂਰਾ ਕਰਨ ਲਈ ਭਾਰਤ ਤੋਂ ਐਲਪੀਜੀ ਦੀ ਸਪਲਾਈ 700 ਤੋਂ ਵਧਾ ਕੇ 1000 ਮੀਟ੍ਰਿਕ ਟਨ ਪ੍ਰਤੀ ਮਹੀਨਾ ਕੀਤੀ ਜਾ ਰਹੀ ਹੈ। ਇਸ ਨਾਲ ਪਿੰਡਾਂ ਵਿੱਚ ਸਾਫ਼ ਈਂਧਣ ਲਿਆਉਣ ਵਿੱਚ ਮਦਦ ਮਿਲੇਗੀ।
ਦੋਸਤੋ,
ਸਾਡੀ ਪਹਿਲੀ ਮੁਲਾਕਾਤ ਵਿੱਚ ਡਾ. ਸ਼ੇਰਿੰਗ ਨੇ ਮੈਨੂੰ ਦੱਸਿਆ ਕਿ ਰਾਜਨੀਤੀ ਵਿੱਚ ਆਉਣ ਦਾ ਉਨ੍ਹਾਂ ਦੀ ਮੁੱਖ ਪ੍ਰੇਰਣਾ ਆਮ ਆਦਮੀ ਨੂੰ ਚੰਗੀਆਂ ਸਿਹਤ ਸੇਵਾਵਾਂ ਪ੍ਰਦਾਨ ਕਰਨਾ ਹੈ। ਮੈਂ ਉਨ੍ਹਾਂ ਦੇ ਇਸ ਫ਼ਲਸਫ਼ੇ ਤੋਂ ਬਹੁਤ ਪ੍ਰਭਾਵਿਤ ਹੋਇਆ। ਭਾਰਤ ਭੂਟਾਨ ਵਿੱਚ ਬਹੁ-ਅਨੁਸ਼ਾਸਨੀ ਸੁਪਰ-ਸਪੈਸ਼ਲਿਟੀ ਹਸਪਤਾਲ ਦੇ ਉਸਦੇ ਸੁਪਨੇ ਨੂੰ ਸਾਕਾਰ ਕਰਨ ਵਿੱਚ ਹਰ ਸੰਭਵ ਮਦਦ ਕਰੇਗਾ।
ਮਹਾਮਹਿਮ,
ਸਾਰਕ ਕਰੰਸੀ ਸਵੈਪ ਫਰੇਮਵਰਕ ਤਹਿਤ, ਅਸੀਂ ਭੂਟਾਨ ਲਈ ਮੁਦਰਾ ਅਦਲਾ-ਬਦਲੀ ਦੀ ਸੀਮਾ ਨੂੰ ਵਧਾਉਣ ਲਈ ਸਕਾਰਾਤਮਕ ਹਾਂ। ਇਸ ਦੌਰਾਨ, ਵਿਦੇਸ਼ੀ ਮੁਦਰਾ ਦੀ ਜ਼ਰੂਰਤ ਨੂੰ ਪੂਰਾ ਕਰਨ ਲਈ ਸਟੈਂਡਬਾਏ ਸਵੈਪ ਵਿਵਸਥਾ ਅਧੀਨ ਭੂਟਾਨ ਨੂੰ ਵਾਧੂ 10 ਕਰੋੜ ਡਾਲਰ ਉਪਲਬਧ ਹੋਣਗੇ।
ਦੋਸਤੋ,
ਭਾਰਤ ਪੁਲਾੜ ਤਕਨੀਕ ਦੀ ਵਰਤੋਂ ਕਰਦਿਆਂ ਭੂਟਾਨ ਦੇ ਵਿਕਾਸ ਨੂੰ ਤੇਜ਼ ਕਰਨ ਲਈ ਪ੍ਰਤੀਬੱਧ ਹੈ। ਅਸੀਂ ਅੱਜ ਦੱਖਣੀ ਏਸ਼ੀਆ ਸੈਟੇਲਾਈਟ ਦੇ ਅਰਥ ਸਟੇਸ਼ਨ ਦਾ ਉਦਘਾਟਨ ਕੀਤਾ ਹੈ। ਇਹ ਭੂਟਾਨ ਵਿੱਚ ਸੰਚਾਰ, ਜਨਤਕ ਪ੍ਰਸਾਰਣ ਅਤੇ ਆਪਦਾ ਪ੍ਰਬੰਧਨ ਦੀ ਕਵਰੇਜ ਨੂੰ ਵਧਾਏਗਾ। ਇਨ੍ਹਾਂ ਉਦੇਸ਼ਾਂ ਲਈ ਭੂਟਾਨ ਦੀ ਲੋੜ ਅਨੁਸਾਰ ਵਾਧੂ ਬੈਂਡਵਿਡਥ ਅਤੇ ਟ੍ਰਾਂਸਪੌਂਡਰ ਵੀ ਉਪਲਬਧ ਕਰਵਾਏ ਜਾਣਗੇ। ਦੋਵੇਂ ਦੇਸ਼ ਛੋਟੇ ਉਪਗ੍ਰਹਿਾਂ ਦੇ ਨਿਰਮਾਣ ਅਤੇ ਪੁਲਾੜ ਤਕਨੀਕ ਦੀ ਵਰਤੋਂ ਵਿੱਚ ਵੀ ਸਹਿਯੋਗ ਕਰਨਗੇ। ਭਾਰਤ ਦੇ ਰਾਸ਼ਟਰੀ ਗਿਆਨ ਨੈੱਟਵਰਕ ਨਾਲ ਕਨੈਕਸ਼ਨ ਭੂਟਾਨ ਦੇ ਵਿਦਿਆਰਥੀਆਂ ਅਤੇ ਖੋਜਾਰਥੀਆਂ ਨੂੰ ਭਾਰਤੀ ਯੂਨੀਵਰਸਿਟੀਆਂ ਦੇ ਨਵੇਂ ਸਰੋਤਾਂ ਨਾਲ ਜੋੜੇਗਾ। ਦੋਹਾਂ ਦੇਸ਼ਾਂ ਦਰਮਿਆਨ ਸਾਂਝੀ ਗਿਆਨ ਸੋਸਾਇਟੀ ਦੀ ਸਥਾਪਨਾ ਲਈ ਇਹ ਇਕ ਮਹੱਤਵਪੂਰਨ ਕਦਮ ਹੈ, ਜਿਸ ਦਾ ਵਿਸ਼ੇਸ਼ ਤੌਰ 'ਤੇ ਸਾਡੇ ਨੌਜਵਾਨਾਂ ਨੂੰ ਫਾਇਦਾ ਹੋਵੇਗਾ। ਰਾਇਲ ਭੂਟਾਨ ਯੂਨੀਵਰਸਿਟੀ ਅਤੇ ਭਾਰਤ ਦੇ ਆਈਆਈਟੀ ਅਤੇ ਕੁਝ ਹੋਰ ਸਿਖਰ ਵਿਦਿਅਕ ਸੰਸਥਾਵਾਂ ਵਿਚਕਾਰ ਸਹਿਯੋਗ ਅਤੇ ਸਬੰਧ ਸਿੱਖਿਆ ਅਤੇ ਟੈਕਨੋਲੋਜੀ ਲਈ ਅੱਜ ਦੀਆਂ ਜ਼ਰੂਰਤਾਂ ਦੇ ਅਨੁਸਾਰ ਹਨ। ਮੈਂ ਭਲਕੇ ਰਾਇਲ ਭੂਟਾਨ ਯੂਨੀਵਰਸਿਟੀ ਵਿੱਚ ਇਸ ਦੇਸ਼ ਦੇ ਪ੍ਰਤਿਭਾਸ਼ਾਲੀ ਨੌਜਵਾਨਾਂ ਨੂੰ ਮਿਲਣ ਦੀ ਉਤਸੁਕਤਾ ਨਾਲ ਉਡੀਕ ਕਰ ਰਿਹਾ ਹਾਂ।
ਦੋਸਤੋ,
ਮੈਨੂੰ ਬਹੁਤ ਖੁਸ਼ੀ ਹੈ ਕਿ ਅੱਜ ਅਸੀਂ ਭੂਟਾਨ ਵਿੱਚ RuPay ਕਾਰਡ ਲਾਂਚ ਕੀਤਾ ਹੈ। ਇਹ ਡਿਜੀਟਲ ਭੁਗਤਾਨ, ਵਪਾਰ ਅਤੇ ਟੂਰਿਜ਼ਮ ਵਿੱਚ ਸਾਡੇ ਸਬੰਧਾਂ ਨੂੰ ਹੋਰ ਵਧਾਏਗਾ। ਸਾਡੀ ਸਾਂਝੀ ਰੂਹਾਨੀ ਵਿਰਾਸਤ ਅਤੇ ਜਨਤਾ ਵਿਚਾਲੇ ਆਪਸੀ ਮਜ਼ਬੂਤ ਸਬੰਧ ਸਾਡੇ ਸਬੰਧਾਂ ਦਾ ਦਿਲ ਹੈ। ਇਸ ਨੂੰ ਧਿਆਨ ਵਿੱਚ ਰੱਖਦਿਆਂ ਨਾਲੰਦਾ ਯੂਨੀਵਰਸਿਟੀ ਵਿੱਚ ਭੂਟਾਨ ਲਈ ਪੋਸਟ ਗ੍ਰੈਜੂਏਟ ਸਕਾਲਰਸ਼ਿਪ ਦੋ ਤੋਂ ਵਧਾ ਕੇ ਪੰਜ ਕੀਤੀ ਜਾ ਰਹੀ ਹੈ। ਮੈਨੂੰ ਅੱਜ ਇੱਥੇ ਜ਼ਬਦਰੂੰਗ ਦਾ ਅਸ਼ੀਰਵਾਦ ਮਿਲਿਆ ਹੈ। ਮੈਨੂੰ ਇਹ ਐਲਾਨ ਕਰਦਿਆਂ ਖੁਸ਼ੀ ਹੋ ਰਹੀ ਹੈ ਕਿ ਭਾਰਤ ਭੂਟਾਨ ਵਿੱਚ ਇਸ ਵਿਲੱਖਣ ਬੁੱਤ ਦੀ ਮੌਜੂਦਗੀ ਨੂੰ ਹੋਰ ਪੰਜ ਸਾਲਾਂ ਲਈ ਵਧਾਉਣ ਲਈ ਸਹਿਮਤ ਹੋ ਗਿਆ ਹੈ।
ਮਹਾਮਹਿਮ,
ਭਾਰਤ-ਭੂਟਾਨ ਸਬੰਧਾਂ ਦਾ ਇਤਿਹਾਸ ਇਸ ਦੇ ਸੁਨਹਿਰੀ ਭਵਿੱਖ ਜਿੰਨਾ ਹੀ ਸ਼ਾਨਦਾਰ ਹੈ। ਮੇਰਾ ਮੰਨਣਾ ਹੈ ਕਿ ਭਾਰਤ ਅਤੇ ਭੂਟਾਨ ਦੁਨੀਆ ਵਿੱਚ ਦੋ ਦੇਸ਼ਾਂ ਦੇ ਸਬੰਧਾਂ ਦਾ ਇੱਕ ਵਿਲੱਖਣ ਮਾਡਲ ਬਣੇ ਰਹਿਣਗੇ।
ਇਸ ਸੁੰਦਰ ਡਰੁਕ ਯੁਲ ਨੂੰ ਦੁਬਾਰਾ ਮਿਲਣ ਦਾ ਮੌਕਾ ਦੇਣ ਲਈ,
ਇੱਕ ਵਾਰ ਫਿਰ ਤੁਹਾਡੇ ਸੁਆਗਤ ਅਤੇ ਤੁਹਾਡੇ ਪਿਆਰ ਲਈ ਬਹੁਤ-ਬਹੁਤ ਧੰਨਵਾਦ।